[Foto's] Almal gaande oor oupa se grootste teddie | Maroela Media
[Foto's] Almal gaande oor oupa se grootste teddie
Maddie Gonzalez en haar yslike teddie (Foto: @brina_lioness, Twitter)
Oupas en oumas se grootste plesier in die lewe is waarskynlik om hul kleinkinders te bederf – dié oupa se geskenk het sosialemediagebruikers gaande.
Die vyf maande oue Maddie Gonzalez se oupa, wat by die groothandelaar Costco werk, het 'n foto van homself by yslike teddiebere op Facebook gepubliseer. Maddie se ma, Sabrina Gonzalez, het daarop kommentaar gelewer en gesê: "Maddie kort een van daardie bere". Oupa Gonzalez het egter die grappie ter harte geneem.
"Toe ek weer sien, kry ek 'n boodskap van hom om te sê hy het vir haar een gekoop," het Sabrina aan Buzzfeed gesê.
Sabrina, van San Jose in Kalifornië, het 'n foto van Maddie met haar nuwe teddiebeer op Twitter gepubliseer en dit is sommer gou meer as 40 000 keer gedeel op Twitter en meer as 61 000 gebruikers het van die foto gehou.
Een van die gebruikers het reageer en geskerts: "Dit lyk nie of sy 'n teddie het nie, dis eerder asof die teddie 'n popdogtertjie gekry het!"
Sabrina het gesê sy is nie besorg oor die teddiebeer se grootte nie – alhoewel dit byna die hele vertrek vol staan. Sy het bygevoeg sy sal dophou wanneer Maddie met hom speel "sodat hy nie op haar val of iets nie".
[Foto's] Borduurwerk versier Spanje se strate
Dit is nou regtig oulik van die oupa gewees n baie oulike Groot Teddie Beer!!!
Wat 'n lekkerlees storie! Wens ekt so beer gehad….kan lekker relax in daardie groot arm met 'n koppie tee. Dankie Maroela vir lekkerlees stories ook.